Premierul R. Moldova, Dorin Recean, a anunțat astăzi o schimbare în echipa guvernamentală. Portofoliul Ministerului Mediului va fi preluat de Sergiu Lazarencu, deputat PAS în Parlamentul Republicii Moldova.
"Anunț o schimbare în echipa guvernamentală. Portofoliul Ministerului Mediului va fi preluat de colegul Sergiu Lazarencu, deputat în Parlamentul Republicii Moldova. Apreciez lucrurile începute la minister. În perioada următoare, este esențial ca proiectele importante de mediu să prindă un ritm accelerat", a scris Recean pe Facebook.
Funcția de ministru al Mediului a fost ocupată până în prezent de Iordanca-Rodica Iordanov. Într-o postare pe o rețea de socializare, aceasta a menționat că se retrage din Guvern pentru a se concentra pe proiectele de viitor care îi sunt aproape de inimă.